**Zlatko Karač**

Zanemarena baština

Prostorne strukture sela u Hrvatskoj

Jasenka Kranjčević

Neglected heritage

Spatial structure of villages in Croatia

Jasenka Kranjčević

Srednja Europa

[znanstveni projekt HERU – Heritage Urbanism, HRZZ-2032]

Zagreb, 2018.

Str. 202, ilustr. 87, bilj. 80, izv. 20, lit. 298; zahvala, summary, prilozi, izvori i literatura, popis slika, kazala

[23,5/24,5 cm, kolor, tvrdi uvez]

Urednica: Suzana Leček

Recenzenti: Zlatko Jurić, Zlatko Karač

Grafički urednik: Krešimir Krnic

Grafičko oblikovanje i prijelom: Banian Itc.

Tisak: Tiskara Zelina

ISBN 978-953-7963-69-9

CIP 000992103 [Sveučilišna knjižnica Rijeka]

Knjiga je proizašla iz dorađene i prilagođene autoričine disertacije obranjene na Arhitektonskom fakultetu Sveučilišta u Zagrebu, koja u publiciranom obliku predstavlja zaokruženu sintezu njenoga višegodišnjeg istraživanja hrvatske ruralne baštine provedene u sklopu znanstvenog projekta HERU – Heritage Urbanism, voditelja akademika M. O. Šćitarocija. U fokusu interesa autorice je fenomen planiranih seoskih naselja koja nastaju kao rezultat prostornih regulacija od polovine 18. st. do prvih godina poslije Drugoga svj. rata. Knjiga je komponirana u dijakronijskom slijedu poglavlja kroz koja se obrađuju glavne etape planiranja sela u Hrvatskoj, pri čemu se elaborira povijesni kontekst vremena, utjecaj građevne regulative, agrarnih reformi i sl. Za svako razdoblje šire su obrađeni odabrani primjeri kojih je u knjizi 30-ak, no u prilogu na kraju knjige sažeto je tablično donešena sva bitna faktografija za još čak 230 planiranih sela gdje se navode lokacijski podaci, datacija, vrsta regulacije, status izvedenosti i sl.

Nedavno objavljena knjiga Jasenke Kranjčević proizašla je iz dorađene i prilagođene autoričine disertacije obranjene na Arhitektonskom fakultetu Sveučilišta u Zagrebu, koja u publiciranom obliku predstavlja zaokruženu sintezu njenoga višegodišnjeg istraživanja hrvatske ruralne baštine provedene u sklopu znanstvenog projekta HERU – *Heritage Urbanism*, voditelja akademika M. O. Šćitarocija. U fokusu interesa autorice je fenomen planiranih seoskih naselja koja nastaju kao rezultat prostornih regulacija od polovine 18. st. do prvih godina poslije Drugoga svjetskog rata. Monografija je komponirana u dijakronijskom slijedu poglavlja kroz koja se obrađuju glavne etape planiranja sela u Hrvatskoj, pri čemu se, uz ostalo, elaborira povijesni kontekst vremena, utjecaji građevne regulative, agrarnih reformi i sl. Za svako razdoblje šire su obrađeni i grafički iscrpno opremljeni odabrani primjeri kojih je u knjizi 30-ak, no u tabličnom prilogu sažeto je donešena i sva bitna faktografija za još čak 230 planiranih sela gdje se navode lokacijski podaci, datacija, vrsta regulacije, status izvedenosti i sl.

Ova je znanstvena knjiga rezultat vrijednoga arhivskoga, bibliografskoga i terenskog istraživanja u sklopu kojega je otkriven ili atribucijski potvrđen veći broj do sada slabo poznatih ili posve nepoznatih regulacijskih planova sela u Hrvatskoj. Zastupljene su sve regije Hrvatske, s time da u određenom vremenskom razdoblju postoje razlike u dominantnoj prisutnosti planskih regulacija na pojedinom području. Tako su osim sela u Slavoniji, Baranji i Podravini prezentirane i ruralne aglomeracije na otocima (Vis, Pag), Lici, Gorskom Kotaru, itd. Prilikom izrade regulacijskih planova dominiraju dva osnovna tipa prostornih struktura sela – linijski i zbijeni – sa podtipovima koji se posebno obrađuju.

Planirana sela u Hrvatskoj, kao baština,još su uvijek novo područje istraživanja, posve deficitarno u sinteznim publikacijama, osobito u sloju arhitektonske izgradnje, poput baroknih intervencija sredine 18. stoljeća. Stoga je odabir teme autoričina istraživanja opravdan i važan za prostorno-plansku (rurističku) djelatnost kao cjelinu, ali i za poznavanje nastajanja povijesnih slojeva planiranoga ruralnog prostora. Međunarodnu važnost ove teme prepoznajemo u činjenici da se prostorna struktura sela u Hrvatskoj promatra kao dio integralnog nasljeđa te da na taj način ona doprinosi ukupnome prostornom identitetu Hrvatske, kako lokalne zajednice tako i nacionalnoga te europskog ruralnog fenomena. Zanimljivo je da su planovi sela uglavnom nastajali u skolastičkom okruženju gradova i educiranih stručnjaka, što je posebno vidljivo u dosljedno provedenom funkcionalnom zoniranju i geometričnoj planimetriji agrarnih cjelina.

Bogati ilustracijski materijali uvršteni u knjigu, s faksimiliranim regulacijskim planovima i dokumentima iz više arhivskih fondova, rezultat su izvornih autoričinih istraživanja, uključujući i rektificiranje terena na brojnim lokalitetima. U tome pogledu je ova knjiga doista pionirsko djelo s novim doprinosom u korpusu znanja o planiranju i izgradnji prostornih struktura sela u Hrvatskoj. U fundusu naše stručne i znanstvene literature nema knjige sličnoga sadržaja i obuhvata, a upravo je Jasenka Krančević jedina do sada objavljivala i članke o nastanku pojedinih planiranih sela u Hrvatskoj, kao analitičku predfazu u nastanku ove monografije. Knjiga je rezultat akribičnog rada autorice, po načinu elaboracije je pregledne znanstvene razine, ali s elementima originalnog doprinosa u prosedeu istraživanja i prikupljenoj građi, što otvara mogućnost za buduće izvorne radove s detaljnom obradom pojedinih istaknutih primjera. Istraživački i elaboracijski pristup je za temu prikladan i dosljedno proveden, a stručna je terminologija u knjizi ispravno korištena i razumljiva je i čitatelju izvan struke. Od standardnih ‘alata‘ dat je popis izvora (arhivskih i bibliografskih referenci, izvori ilustracija), kazala, sažeci i dr.

Djelo je namijenjenoarhitektima, povjesničarima, povjesničarima umjetnosti, etnolozima, a prema profesionalnim grupacijama – sveučilišnim nastavnicima i znanstvenicima, prostornim planerima, konzervatorima, turističkim djelatnicima, svakako i široj kulturnoj javnosti.

S obzirom da se knjiga bavi slabo istraženim, nezaštićenim i zanemarenim korpusom naše prostorne baštine te da takvih djela nema u našoj znanstvenoj bibliografiji, njena se objava pokazala potrebnom i opravdanom, osobito stoga što je riječ o prvoj sintezi u koju je ugrađeno sve bitno što je dosada identificirano i atribuirano u tematici naših planiranih sela.